**Bloque de materias específicas**

**Filosofía**

Introdución

A materia de Filosofía de cuarto curso de ESO ten como unha das súas finalidades contribuír a dotar o alumnado dunha capacidade básica de comprensión. Esta capacidade, arrancando da propia experiencia humana, das vivencias, das inquedanzas e dos interrogantes que ela mesma suscita, debe catapultar o alumnado ao limiar dunha capacidade de crítica, de argumentación e síntese que, ademais da súa exemplificación filosófica, poida servirlle para desenvolverse como persoa e como cidadán ou cidadá, entendendo a radicalidade do saber filosófico como ferramenta de transformación e cambio.

A comprensión de si mesmo/a e do mundo en que se vive, sen esquecer a súa vertente histórica, responde á dimensión teórica da filosofía como "preguntar radical" mediante a procura e tratamento dos grandes interrogantes filosóficos. Xunto a iso, a materia debe proxectar unha dimensión práctica, incidindo basicamente no fomento dunha actitude reflexiva e crítica que non acepte nada preconcibido, e dunha capacidade de pensar que, a través da mediación dialóxica, sexa capaz de argumentar de forma coherente e lóxica. O alumnado, deste xeito, deberá integrar coherentemente as súas ideas e as súas crenzas, someténdoas á crítica e á visión doutras persoas para ser quen de alcanzar un pensamento autónomo que integre os seus coñecementos e os seus valores, comprendendo a particularidade da filosofía como saber radical e global.

Con este tratamento, que permite integrar nunha visión de conxunto a gran diversidade de saberes, capacidades e valores, a filosofía eríxese nunha ferramenta moi interesante para contribuír ao logro das máis importantes expectativas descritas nas competencias clave. É patente que as competencias clave deben estar perfectamente integradas nas propostas curriculares das áreas e materias, para desenvolver, de forma coherente e precisa, os resultados da aprendizaxe que o alumnado debe conseguir. Neste sentido, esta materia, dentro da implicación das competencias clave no sistema educativo español, pode contribuír a desenvolver especialmente as seguintes competencias: comunicación lingüística, aprender a aprender, competencias sociais e cívicas, e conciencia e expresións culturais. Cómpre valorarse que, dun xeito nomeadamente salientable, a materia no seu conxunto debe motivar o alumnado para aprender a aprender, competencia basal para a adquisición do amor ao saber, o que constitúe un eixe paradigmático para afrontar a vida e o mundo, dotando o alumno ou a alumna de valiosos apeiros para, desde a iniciativa persoal, formalo como persoa.

Unha metodoloxía centrada e fundamentada nas competencias clave debe supor novos retos e, especialmente, importantes cambios na forma de entender a concepción do proceso de ensino e aprendizaxe, así como cambios na propia cultura escolar en xeral. Non só se fai necesaria unha estreita vinculación do profesorado no desenvolvemento curricular senón tamén transcendentes cambios nas prácticas de traballo e nos métodos de ensino. A avaliación das competencias require o concurso de estratexias e instrumentos para avaliar o alumnado de acordo cos seus desempeños na resolución de problemas que simulen contextos reais, mobilizando os seus coñecementos, as destrezas, os valores e as actitudes. E cómpre non esquecer, desde logo, a flexibilidade e a variabilidade nos procedementos de avaliación como parte inherente ao entendemento da avaliación como parte integral do proceso de ensino e aprendizaxe e, ao cabo, como un utensilio clave para mellorar a calidade da educación. Neste sentido, estratexias como a autoavaliación, a avaliación entre iguais ou a coavaliación favorecen a aprendizaxe desde a reflexión activa e desde a posta en práctica das dificultades e as fortalezas do alumnado, tendo o conta o horizonte de participación dos compañeiros e das compañeiras, e desde a colaboración do profesorado na regulación do proceso de ensino e aprendizaxe.

A materia estrutúrase en seis bloques: "A filosofía", "Identidade persoal", "Socialización", "Pensamento", "Realidade e metafísica" e "Transformación". Pode entenderse, dun xeito escolar, que estes bloques representan globalmente un equilibrio, xa que tres deles responden a unha dimensión marcadamente teórica (filosofía, pensamento, realidade e metafísica), mentres os outros tres acentúan máis a vertente práctica da reflexión filosófica (identidade persoal, socialización e transformación). Co desenvolvemento destes bloques o alumnado debe ser quen, a través da internalización, a asimilación e a consecución das competencias clave, de adquirir unhas destrezas teórico-prácticas basais para o avance e a mellora no eido persoal e na interacción social, adquirindo, ao tempo, unha visión filosófica e cultural en xeral.

|  | Filosofía. 4º de ESO | | |  |
| --- | --- | --- | --- | --- |
| Obxectivos | Contidos | Criterios de avaliación | Estándares de aprendizaxe | Competencias clave |
|  | Bloque 1. A filosofía | | |  |
| * b * e * f * h | * B1.1. Conceptos do bloque "A filosofía": filosofía, mito, logos, saber, opinión, abstracto, concreto, razón, sentidos, arché, causa, monismo, dualismo, pluralismo, substancia, prexuízo, etc. * B1.2. Modos de pensar: coñecer, opinar, argumentar, interpretar, razoar, analizar, criticar, descubrir, crear. | * B1.1. Comprender o que é a reflexión filosófica, diferenciándoa doutros tipos de saberes que estudan aspectos concretos da realidade e do individuo. | * FIB1.1.1. Define e utiliza conceptos como filosofía, mito, logos, saber, opinión, abstracto, concreto, razón, sentidos, arché, causa, monismo, dualismo, pluralismo, substancia ou prexuízo, e elabora un glosario con eles. | * CAA |
| * FIB1.1.2. Distingue entre, coñecer, opinar, argumentar, interpretar, razoar, analizar, criticar, descubrir e crear. | * CCL |
| * b * e * h * l | * B1.3. Explicación racional (logos) e mitolóxica (mito). * B1.4. Comparativa de textos míticos e racionais ao respecto da cosmoxénese e a antropoxénese. | * B1.2. Coñecer a orixe da filosofía occidental (onde, cando e por que xorde), distinguíndoa dos saberes prerracionais, o mito e a maxia, en tanto que saber práctico, e comparándoa con algunhas características xerais das filosofías orientais. | * FIB1.2.1. Explica as diferenzas entre a explicación racional e a mitolóxica, en comparación tamén con algunhas características xerais das filosofías orientais. | * CCEC |
| * FIB1.2.2. Le textos interpretativos e descritivos da formación do Cosmos e o ser humano, pertencentes ao campo mitolóxico e ao campo racional, e extrae semellanzas e diferenzas nas formulacións. | * CCL |
| * h * l | * B1.5. A pregunta polo arché nos presocráticos: solucións de Heráclito, Parménides e Demócrito. | * B1.3. Identificar o primeiro interrogante filosófico da filosofía grega, a pregunta pola orixe, e coñecer as primeiras respostas dadas polos primeiros pensadores gregos. | * FIB1.3.1. Describe as primeiras respostas presocráticas á pregunta polo arché, coñece os seus autores e reflexiona por escrito sobre as solucións de interpretación da realidade expostas por Heráclito, Parménides e Demócrito. | * CCEC * CCL |
| * a * h * l | * B1.6. O individuo e a polis en Sócrates e en Protágoras. | * B1.4. Coñecer o xiro antropolóxico da filosofía no século V a.C., explicando algunhas das ideas centrais de Sócrates e de Protágoras, e reflexionando sobre a aplicación práctica da filosofía respecto ao individuo e a sociedade en que vive. | * FIB1.4.1. Compara a interpretación do ser humano e a sociedade defendida por Sócrates coa exposta por Protágoras, e argumenta a súa propia postura. | * CSC |
| * g * h | * B1.7. A necesidade de dar sentido como consubstancial ao ser humano. | * B1.5. Reflexionar e argumentar, de xeito escrita e oral, sobre o interese, especificamente humano, por entenderse a si mesmo e o que o rodea. | * FIB1.5.1. Realiza pequenos ensaios, argumentando as súas opinións de xeito razoado, no que pretenda dar sentido a algún conxunto de experiencias. | * CAA * CCL |
| * h * l | * B1.8. Funcións da filosofía nas súas vertentes teórica e práctica. | * B1.6. Recoñecer as funcións da filosofía en tanto que saber crítico que aspira a fundamentar, analizar e argumentar sobre os problemas últimos da realidade, desde unha vertente tanto teórica como práctica. | * FIB1.6.1. Diserta sobre as posibilidades da filosofía segundo as súas funcionalidades. | * CCL |
|  | Bloque 2. Identidade persoal | | |  |
| * b * d * h | * B2.1.Conceptos do bloque "Identidade persoal": personalidade, temperamento, carácter, conciencia, inconsciencia, condutismo, cognitivismo, psicoloxía humanística, psicanálise, etc. | * B2.1. Comprender a profundidade da pregunta *"*quen son?", coñecendo algunhas respostas dadas desde a psicoloxía e a filosofía, reflexionar e valorar a importancia de coñecerse a si mesmo/a, e expresalo por escrito. | * FIB2.1.1. Define e utiliza conceptos como personalidade, temperamento, carácter, conciencia, inconsciencia, condutismo, cognitivismo, psicoloxía humanística, psicanálise, e elabora un glosario con eses termos. | * CCL |
| * h | * B2.2. A personalidade. | * B2.2. Definir o que é a personalidade, así como os principais conceptos relacionados con ela. | * FIB2.2.1. Define e caracteriza o que é a personalidade. | * CCL |
| * h | * B2.3. Teorías sobre a personalidade | * B2.3. Coñecer e explicar as teses centrais dalgun­has teorías sobre a personalidade. | * FIB2.3.1. Coñece as teses fundamentais sobre a personalidade e argumenta sobre iso. | * CCL |
| * a * b * d * g * h | * B2.4. Etapas do desenvolvemento da identidade persoal. Tipos de personalidade. | * B2.4. Recoñecer as etapas do desenvolvemento da identidade persoal, reflexionando sobre os factores que determinan o éxito e o fracaso, e achega a propia opinión razoada sobre estes dous conceptos. | * FIB2.4.1. Le textos literarios nos que se analiza a personalidade dos personaxes, identifica os trazos e os tipos de personalidade, e reflexiona por escrito sobre a temática. | * CAA * CCL |
| * l | * B2.5. O inconsciente na psicanálise. | * B2.5. Analizar que se entende por inconsciente no marco do pensamento da psicanálise. | * FIB2.5.1. Analiza que se entende por inconsciente. | * CCEC |
| * a * b * e * h * n | * B2.6. O innato e o adquirido na formación da personalidade. | * B2.6. Reflexionar por escrito e dialogar en grupo sobre a posible incidencia que a herdanza xenética e o adquirido teñen na formación da personalidade. | * FIB2.6.1. Le e analiza textos filosóficos, literarios ou científicos cuxo punto de reflexión sexa a herdanza adquirida na formación da personalidade, incidindo no autocoñecemento. | * CAA * CCL * CMCCT |
| * b * e * g | * B2.7. A filosofía da mente e a neurociencia. | * B2.7. Investigar en internet en que consiste a filosofía da mente e a neurociencia, e seleccionar a información máis significativa. | * FIB2.7.1. Investiga e selecciona información significativa sobre conceptos fundamentais de filosofía da mente. | * CCL * CD |
| * d * h | * B2.8. A motivación e os conceptos asociados: emoción, sentimento, necesidades primarias e secundarias, autorrealización, vida afectiva e frustración. | * B2.8. Identificar a función e a importancia da motivación como factor enerxético e direccional da vida humana nas súas múltiples dimensións. | * FIB2.8.1. Define e utiliza con rigor conceptos como motivación, emoción, sentimento, necesidades primarias e secundarias, autorrealización, vida afectiva e frustración. | * CCL |
| * d | * B2.9. A motivación desde a teoría cognitiva: coñecemento e motivación. | * B2.9. Recoñecer, no marco da teoría cognitiva, o valor do coñecemento como elemento motivador da conduta humana, reflexionando sobre a consideración do ser humano como animal racional. | * FIB2.9.1. Explica as teses máis importantes da teoría cognitiva acerca do coñecemento e a motivación. | * CAA |
| * d * h | * B2.10. Teoría humanística sobre a motivación. Diferenzas coa teoría cognitivista. | * B2.10. Explicar as ideas centrais da teoría humanística sobre a motivación, reflexionando sobre o carácter da motivación como elemento distintivo do ser humano fronte ao simplemente animal. | * FIB2.10.1. Explica as ideas centrais da teoría humanística sobre a motivación e expresa a súa opinión razoada ao respecto. | * CAA * CCL |
| * FIB2.10.2. Explica e compara a visión sobre a motivación da teoría cognitivista e a da teoría humanística sobre a motivación. | * CAA |
| * d * h | * B2.11. Condición afectiva humana * B2.12. Impulsos, emocións e sentimentos. * B2.13. Papel do corpo na afectividade | * B2.11. Coñecer a condición afectiva do ser humano, distinguindo entre impulsos, emocións e sentimentos, e recoñecendo o papel do corpo na posibilidade de manifestación do afectivo. | * FIB2.11.1. Analiza e argumenta sobre textos breves e significativos de autores salientables sobre as emocións, e argumenta por escrito as propias opinións. | * CCL |
| * d * h * m | * B2.14. Incidencia na conduta das emocións: frustración, desexo e amor. | * B2.12. Valorar a importancia da relación entre a motivación e o afectivo para dirixir a conduta humana en diferentes direccións e con distinta intensidade. | * FIB2.12.1. Analiza textos e diserta sobre a incidencia das emocións, como a frustración, o desexo ou o amor, entre outras, na conduta humana. | * CCL * CSC |
| * b * d * g * h | * B2.15. Incidencia na conduta das emocións: A curiosidade e o pracer de aprender, o desexo de lograr obxectivos, a satisfacción pola resolución de problemas, o agrado polo recoñecemento de éxito e a compracencia polo estímulo de iniciativas | * B2.13. Reflexionar e argumentar sobre a importancia da motivación e das emocións, como a curiosidade e o pracer de aprender, o desexo de lograr obxectivos, a satisfacción pola resolución de problemas, o agrado polo recoñecemento de éxito, a compracencia polo estímulo de iniciativas, etc. | * FIB2.13.1. Argumenta sobre o papel das emocións para estimular a aprendizaxe, o rendemento, o logro de obxectivos e a resolución de problemas, entre outros procesos. | * CAA * CCL |
| * d * g * h | * B2.16. As emocións como estímulo da iniciativa, a autonomía e o emprendemento. | * B2.14. Reflexionar sobre o papel das emocións como ferramenta para ser emprendedor/a e creativo/A. | * FIB2.14.1. Analiza textos en que se describe o papel das emocións como estímulo da iniciativa, a autonomía e o emprendemento. | * CCL * CSIEE |
| * b * d * g * h | * B2.17. O ser humano como centro das múltiples perspectivas que se integran no saber orixinario que é a filosofía. | * B2.15. Coñecer, desde a historia da filosofía, algun­has das reflexións sobre aspectos que caracterizan o ser humano en canto tal, valorando a función da filosofía como saber orixinario e integrador de múltiples perspectivas cuxo centro común é a persoa. | * FIB2.15.1. Desenvolve de forma colaborativa un glosario para publicar en internet, coa terminoloxía filosófica da unidade. | * CD * CSC |
| * h * l | * B2.18. Teorías sobre a alma de Platón e de Aristóteles, e relación nelas entre alma, corpo e afectos. | * B2.16. Explicar as teorías da alma de Platón e de Aristótoles, reflexionando sobre a consideración e a relación entre a alma, o corpo e os afectos, que se analizan nesas teorías. | * FIB2.16.1. Explica a teoría da alma de Platón. | * CCEC |
| * FIB2.16.2. Explica a teoría da alma de Aristóteles. | * CCEC |
| * FIB2.16.3. Argumenta a súa opinión sobre a relación entre o corpo e a mente ou alma. | * CAA |
| * g * h * l | * B2.19. A introspección en Agostiño de Hipona. | * B2.17. Coñecer a importancia da introspección sinalada por Agostiño de Hipona, como método de autocoñecemento e de formación da propia identidade. | * FIB2.17.1. Explica o que é a introspección segundo Agostiño de Hipona, utilizando este tipo de pensamento en primeira persoa para describirse a si mesmo/a. | * CAA |
| * h * l | * B2.20. O cogito de Descartes * B2.21. O home-máquina dos materialistas franceses do século XVIII. | * B2.18. Describir e comparar a concepción cartesiana do papel do pensamento como aspecto que define o individuo, fronte ás concepcións materialistas e mecanicistas do home-máquina no materialismo francés do século XVIII. | * FIB2.18.1. Expón o significado da tese de Descartes "Penso, logo existo"*.* | * CCEC |
| * FIB2.18.2. Expón as súas reflexións sobre as implicacións do materialismo na súa descrición do ser humano. | * CCEC * CSC |
| * h | * B2.22. A vontade como elemento definitorio do humano. | * B2.19. Coñecer a importancia da facultade da vontade como elemento definitorio do humano. | * FIB2.19.1. Explica o que é a vontade. | * CCL |
| * d * h | * B2.23. Reflexión filosófica sobre a afectividade. | * B2.20. Expresar algunha das consideracións filosóficas sobre o afectivo. | * FIB2.20.1. Argumenta, desde o plano filosófico, sobre o papel das emocións na consideración do ser humano en canto tal. | * CCL |
| * g * h | * B2.24. O ser humano como proxecto. | * B2.21. Recoñecer as implicacións filosóficas da idea do home como proxecto. | * FIB2.21.1. Expresa e desenvolve a idea de home como proxecto. | * CCL * CSIEE |
|  | Bloque 3. Socialización | | |  |
| * a * b * g * h * l | * B3.1. Conceptos do bloque "Socialización": individualidade, alteridade, socialización, estado de natureza, dereitos naturais, contrato social, respecto, propiedade, Estado, lexitimación, institucionalización, rol, status, conflito e cambio social, globalización, etc. | * B3.1. Identificar o "outro" tal como é na súa individualidade e, ao mesmo tempo, identificalo como un "alter ego" que comparte un espazo e unhas circunstancias comúns, dando lugar á intersubxectividade. | * FIB3.1.1. Define e utiliza conceptos como individualidade, alteridade, socialización, estado de natureza, dereitos naturais, contrato social, respecto, propiedade, Estado, lexitimación, institucionalización, rol, status, conflito e cambio social, e globalización. | * CCL * CSC |
| * a * h * l | * B3.2. Cultura e sociedade. Compoñentes socioculturais do ser humano. | * B3.2. Recoñecer a dimensión social e cultural do ser humano, identificando e distinguindo os conceptos de cultura e de sociedade. | * FIB3.2.1. Define e explica o significado dos conceptos de cultura e de sociedade, facendo referencia aos compoñentes socioculturais que hai no ser humano. | * CCEC * CCL |
| * a * l * ñ * o | * B3.3. Contidos culturais: institucións, ideas, crenzas, valores, obxectos materiais, etc. * B3.4. Niveis biolóxico, afectivo e cognitivo na internalización da cultura. | * B3.3. Identificar o proceso de construción, os elementos e a lexitimación dunha cultura, valorando esta non só como ferramenta de adaptación ao medio, senón como ferramenta para a transformación e a autosuperación. | * FIB3.3.1. Expresa algúns dos principais contidos culturais, como son as institucións, as ideas, as crenzas, os valores, os obxectos materiais, etc. | * CCEC |
| * FIB3.3.2. Coñece os niveis aos que se realiza a internalización dos contidos culturais dunha sociedade; é dicir, a nivel biolóxico, afectivo e cognitivo. | * CAA * CCEC |
| * d * h | * B3.5. Elementos do proceso de socialización: socialización primaria e secundaria. | * B3.4. Coñecer os elementos do proceso de socialización e relacionalos coa propia personalidade. | * FIB3.4.1. Describe a socialización primaria e secundaria. | * CSC |
| * a * h | * B3.6. Teses fundamentais sobre a orixe da sociedade e o Estado. | * B3.5. Coñecer as teorías sobre a orixe da sociedade e reflexionar de forma escrita sobre elas, argumentando as propias opinións ao respecto. | * FIB3.5.1. Explica as teses fundamentais sobre a orixe da sociedade e o Estado. | * CSC |
| * a * b * d * l | * B3.7. A civilización. Diferenza entre civilización e cultura. Oriente e Occidente. | * B3.6. Comprender o sentido do concepto de civilización, relacionando as súas semellanzas e diferenzas co concepto de cultura. | * FIB3.6.1. Explica o que é unha civilización e pon exemplos fundamentados, e investiga e reflexiona sobre as semellanzas e as diferenzas entre oriente e occidente. | * CAA * CCEC * CSC |
| * e * g * h | * B3.8. Comunicación. Comunicación non verbal. * B3.9. A comunicación na época das tecnoloxías da información e da comunicación. | * B3.7. Definir o que é a comunicación, analizando as formas de comunicación non verbal, e a incidencia das novas tecnoloxías da información e da comunicación. | * FIB3.7.1. Explica o que é a comunicación e reflexiona sobre as vantaxes e os inconvenientes cando a ferramenta para ela son as novas tecnoloxías. | * CD |
| * a * g * l | * B3.10. O individuo como capaz de innovar e crear cambios culturais. | * B3.8. Reflexionar sobre o posible papel activo dun/dunha mesmo/a na construción da cultura e, en canto tal, identificarse como ser creativo e innovador, capaz de xerar elementos culturais. | * FIB3.8.1. Reflexiona por escrito sobre o papel activo dun/dunha mesmo/a no seu contexto sociocultural, como ser capaz de innovar e xerar cambios culturais. | * CCL * CSIEE |
| * a * b * e * h * l * ñ * o | * B3.11. Diferenzas culturais. Relativismo cultural e etnocentrismo. | * B3.9. Reflexionar e indagar sobre o relativismo cultural e o etnocentrismo. | * FIB3.9.1. Coñece o relativismo cultural e o etnocentrismo, e reflexiona sobre eles, expresando conclusións propias e achegando exemplos con feitos investigados e contrastados en internet. | * CAA * CCEC * CD |
|  | Bloque 4. Pensamento | | |  |
| * b * h | * B4.1. Conceptos do bloque "Pensamento": razón, sentidos, experiencia, abstracción, universalidade, sistematicidade, racionalismo, dogmatismo, empirismo, límite, intelixencia, intelixencia emocional, certeza e erro. * B4.2. Características da racionalidade humana. | * B4.1. Comprender a facultade racional como específica do ser humano e as súas implicacións, analizando en que consiste a racionalidade e cales son as súas características. | * FIB4.1.1. Define e utiliza conceptos como razón, sentidos, experiencia, abstracción, universalidade, sistematicidade, racionalismo, dogmatismo, empirismo, límite, intelixencia, intelixencia emocional, certeza e erro. | * CCL |
| * FIB4.1.2. Explica o que é a racionalidade e describe algunhas das súas características. | * CCL |
| * h * l | * B4.3. Posibilidades e límites da razón. | * B4.2. Explicar as teses básicas dalgunhas concepcións filosóficas sobre as posibilidades e os límites da razón. | * FIB4.2.1. Explica a concepción sobre as posibilidades da razón. | * CCL |
| * f | * B4.4. Racionalidade teórica e racionalidade práctica. Teoría e experiencia. | * B4.3. Distinguir a racionalidade teórica da racionalidade práctica, así como teoría e experiencia. | * FIB4.3.1. Identifica as dúas posibilidades de aplicación da racionalidade: teórica e práctica. | * CAA * CCEC |
| * d * h * l | * B4.5. Concepcións contemporáneas sobre a intelixencia. * B4.6. Teoría da intelixencia emocional. | * B4.4. Coñecer a concepción contemporánea sobre a intelixencia, incidindo na teoría da intelixencia emocional de Daniel Goleman. | * FIB4.4.1. Explica as teses centrais da teoría da intelixencia emocional. | * CSC |
| * FIB4.4.2. Argumenta sobre a relación entre a razón e as emocións. | * CCL * CSC |
| * b * g * h | * B4.7. A verdade e os seus tipos: a verdade como correspondencia; a verdade segundo o pragmatismo americano; a verdade desde o perspectivismo e o consenso. * B4.8. Papel do erro na procura da verdade. O erro como oportunidade. | * B4.5. Comprender algúns dos principais tipos de verdade (a verdade como correspondencia; a verdade segundo o pragmatismo americano; a verdade desde o perspectivismo e o consenso) e reflexionar sobre a posibilidade de alcanzar a verdade absoluta. | * FIB4.5.1. Define algúns tipos de verdade, como son a verdade como correspondencia, a verdade segundo o pragmatismo americano e a verdade desde o perspectivismo. | * CCL |
| * FIB4.5.2. Reflexiona sobre a parte positiva de equivocarse e a importancia do erro como posibilidade de procura de novas estratexias e solucións. | * CAA * CSIEE |
|  | Bloque 5. Realidade e metafísica | | |  |
| * h * l | * B5.1. Conceptos do bloque "Realidade e metafísica": metafísica, realidade, pregunta radical, esencia, natureza, cosmos, caos, creación, finalismo, continxente, mecanicismo e determinismo. * B5.2. Metafísica: o seu obxecto e o seu método. | * B5.1. Coñecer o significado do termo "metafísica", comprendendo que é a principal disciplina das que compoñen a filosofía, identificando o seu obxectivo fundamental, consistente en realizar preguntas radicais sobre a realidade, e entendendo en que consiste o "preguntar radical". | * FIB5.1.1. Define e utiliza conceptos como metafísica, realidade, pregunta radical, esencia, natureza, cosmos, caos, creación, finalismo, continxente, mecanicismo e determinismo. | * CCL |
| * FIB5.1.2. Define o que é a metafísica, o seu obxecto de coñecemento e o seu modo característico de preguntar sobre a realidade. | * CCEC |
| * b * f * h * l * n | * B5.3. A natureza como esencia e como totalidade: o Universo. * B5.4. Orixe do Universo. Eternidade ou creación. * B5.5. Respostas á pregunta pola finalidade do Universo. * B5.6. Respostas á pregunta sobre o posto do ser humano no Universo. | * B5.2. Comprender unha das principais respostas á pregunta acerca do que é a natureza e identificar esta non só como a esencia de cada ser, senón ademais como o conxunto de todas as cousas que hai, e coñecer algunhas das grandes preguntas metafísicas acerca da natureza: a orixe e a finalidade do Universo, a orde que rexe a natureza, se é que a hai, e o posto do ser humano no Cosmos, reflexionando sobre as implicacións filosóficas de cada unha destas cuestións. | * FIB5.2.1. Expresa as dúas posibles respostas á pregunta pola orixe do Universo (é eterno ou foi creado), e expón as súas reflexións sobre as implicacións relixiosas e filosóficas de ambas as dúas. | * CAA * CCEC * CMCCT |
| * FIB5.2.2. Expón as dúas posturas sobre a cuestión acerca de se o Universo ten unha finalidade, unha dirección, ou se non a ten, e argumenta filosoficamente a súa opinión ao respecto. | * CAA * CMCCT |
| * FIB5.2.3. Analiza textos cuxo punto de reflexión é a realidade física que nos rodea e os interrogantes filosóficos que suscita. | * CCL |
| * f * h | * B5.7. Determinismo e Indeterminismo. Teoría do caos. | * B5.3. Coñecer as implicacións filosóficas da teoría do caos, comprendendo a importancia de sinalar se a natureza se rexe por leis deterministas ou se rexe polo azar cuántico, e argumentar a propia opinión sobre como afecta esta resposta de cara á comprensión da conduta humana. | * FIB5.3.1. Define o que é o determinismo e o indeterminismo, no marco da reflexión sobre se existe unha orde no Universo rexida por leis. | * CMCCT |
| * f * h * l * n | * B5.8. Sentido da existencia. Vida e morte. * B5.9. Sentido da historia. * B5.10. Lugar do ser humano no mundo. | * B5.4. Reflexionar sobre a interrogación polo sentido da existencia, explicando as teses centrais dal­gun­has teorías filosóficas da vida, e disertar razoadamente sobre a vida ou a morte, ou o devir histórico, ou o lugar do individuo na realidade, entre outras cuestións metafísicas. | * FIB5.4.1. Coñece as teses centrais do vitalismo de filósofos/as que reflexionan sobre a vida. | * CCEC |
| * FIB5.4.2. Analiza textos literarios, filosóficos e científicos que versan sobre temas metafísicos como a existencia, a morte, o devir histórico ou o lugar do individuo na realidade, e expón as súas propias reflexións ao respecto. | * CCL |
|  | Bloque 6. Transformación | | |  |
| * a * b * g * h | * B6.1. Conceptos do bloque "Transformación-ética": vontade, liberdade negativa, liberdade positiva, autodeterminación, libre albedrío, determinismo, indeterminismo e condicionamento. | * B6.1. Coñecer os dous significados do concepto de liberdade de acción (liberdade negativa e liberdade positiva), e aplicalos tanto no ámbito da sociedade política como no terreo da vida privada ou a liberdade interior. | * FIB6.1.1. Define e utiliza conceptos como vontade, liberdade negativa, liberdade positiva, autodeterminación, libre albedrío, determinismo, indeterminismo e condicionamento. | * CSC |
| * FIB6.1.2. Analiza textos breves sobre o tema da liberdade, e argumenta a propia opinión. | * CSC |
| * h | * B6.2. Libre albedrío e vontade. | * B6.2. Comprender o que é o libre albedrío ou a liberdade interior, en relación coa posibilidade de autodeterminación dun mesmo e coa facultade da vontade. | * FIB6.2.1. Explica o que é o libre albedrío e a facultade humana da vontade. | * CCL |
| * a * f * g * h | * B6.3. Libre albedrío: condicionamentos sociais e políticos. * B6.4. Libre albedrío: xenética e neurociencia. | * B6.3. Reflexionar e argumentar sobre a relación entre a liberdade interior e a liberdade social e política. | * FIB6.3.1. Expón as súas reflexións sobre a posibilidade de que exista ou non o libre albedrío, tendo en conta os avances no coñecemento da xenética e a neurociencia. | * CMCCT * CSC |
| * h | * B6.5. O libre albedrío e o determinismo na natureza. | * B6.4. Coñecer a existencia de determinismo na natureza, analizando a posibilidade que ten o ser humano de ser libre, tendo en conta que é un ser natural e, en canto tal, sometido ás leis da natureza. | * FIB6.4.1. Argumenta sobre as posibilidades do ser humano de actuar libremente, tendo en conta que é un ser natural. | * CCL * CSC |
| * h * l | * B6.6. Posturas filosóficas sobre o libre albedrío: a do estoicismo, a de Kant e a intermedia, que avoga pola non existencia da liberdade absoluta. | * B6.5. Recoñecer as tres posturas sobre o problema da liberdade absoluta ou condicionada: a tese estoica, a negación do sometemento da vontade ás leis naturais de Kant e a posición intermedia, que rexeita non a liberdade, senón a liberdade absoluta. | * FIB6.5.1. Expresa diferentes posturas de filósofos en torno ao tema da liberdade. | * CSC |
| * b * d * h | * B6.7. Conceptos do bloque "Transformación-Estética": estética, creatividade, sinapse neuronal, imaxinación, pensamento diverxente, pensamento converxente e serendipia. | * B6.6. Coñecer a estética como a parte da filosofía que estuda o proceso creativo, a experiencia estética e a beleza. | * FIB6.6.1. Define e utiliza conceptos como estética, creatividade, sinapse neuronal, imaxinación, pensamento diverxente, pensamento converxente e serendipia. | * CCL * CMCCT |
| * g * h | * B6.7. Imaxinación humana: características. * B6.8. Imaxinación: funcionamento e mecanismos de aparición de novas ideas. | * B6.7. Identificar o que é a imaxinación, en tanto que facultade específica do ser humano, explicando como funciona e cales son as súas características. | * FIB6.7.1. Le e comenta textos breves e significativos sobre o mecanismo de aparición de ideas novas. | * CAA * CCL |
| * FIB6.7.2. Explica o que é a imaxinación e exemplifícaa mediante a redacción de relatos breves de temática filosófica. | * CCL * CSIEE |
| * b * e * g * h * n | * B6.9. Creatividade humana. | * B6.8. Recoñecer a capacidade humana da creatividade, en tanto que potencialidade existente en todas as persoas e que se consegue adestrando o cerebro. | * FIB6.8.1. Analiza textos de literatura fantástica, considerando os elementos especificamente creativos e reflexionando sobre eles. | * CCL * CSIEE |
| * g * h * n | * B6.10. Fases do proceso creativo. | * B6.9. Coñecer as fases do proceso creativo e reflexionar sobre a importancia de que o pensamento diverxente imaxinativo e o pensamento lóxico e racional traballen xuntos. | * FIB6.9.1. Explica as fases do proceso creativo. | * CSIEE |
| * b * n | * B6.11. Principais técnicas de desenvolvemento da creatividade: revisión de supostos e inversión. | * B6.10. Coñecer e aplicar algunhas técnicas de desenvolvemento da creatividade. | * FIB6.10.1. Utiliza a técnica de desenvolvemento da creatividade coñecida como de revisión de supostos e inversión, e aplícaa sobre algunha teoría filosófica ou científica. | * CAA |
| * FIB6.10.2. Explica as principais técnicas de desenvolvemento da creatividade. | * CSIEE |
| * a * b * g * h | * B6.12. Técnica do brainstorming. | * B6.11. Utilizar a técnica do brainstorming para construír unha historia literaria con temática filosófica. | * FIB6.11.1. Utiliza de forma colectiva a técnica do brainstorming para reflexionar sobre temas filosóficos tratados durante o curso. | * CAA * CSC |
| * b * g * h | * B6.13. Relación entre liberdade e creatividade. | * B6.12. Valorar a liberdade como condición básica para a creatividade innovadora, a conexión entre si das ideas preexistentes e a competitividade. | * FIB6.12.1. Argumenta sobre o papel da liberdade como condición fundamental para a creación, e razoa a súa opinión. | * CCL * CSC |
| * g * h * n | * B6.14. Elementos que potencian a creatividade: motivación, perseveranza, orixinalidade e medio. | * B6.13. Coñecer as características das persoas especialmente creativas, como a motivación, a perseveranza, a orixinalidade e o medio, e investigar sobre como se poden potenciar esas calidades. | * FIB6.13.1. Explica as características das persoas especialmente creativas e algunhas das formas en que pode potenciarse esta condición. | * CCEC * CSIEE |
| * g | * B6.15. Innovación e creación como asunción de riscos. | * B6.14. Reflexionar argumentadamente sobre o sentido do risco e a súa relación para alcanzar solucións innovadoras e, xa que logo, a posibilidade de evolucionar. | * FIB6.14.1. Argumenta sobre a importancia de asumir riscos e saír da chamada zona de confort para alcanzar metas e lograr resultados creativos e innovadores. | * CSIEE |